【明報專訊】多啦A夢無人機匯演聽晚喺尖東海濱舉行，7月就會喺香港搞《100%多啦A夢&FRIENDS》巡迴展，主辦單位話揀香港做巡展首站，係12年前「種下嘅因」，當年展覽反應遠超預期，到咗今次同日本去傾新展覽，就想感謝番香港同粉絲，相信展覽會吸引到唔同年代嘅港人同遊客。
2012年喺尖沙嘴海港城舉辦嘅「多啦A夢誕生前100年祭」，將多啦A夢揸住100個法寶嘅1比1造型擺喺海邊，吸引大量遊人打卡，人山人海。
主辦方ARR創辦人林樹鑫噚日喺港台節目《千禧年代》話，多啦A夢粉絲「跨世代」，佢哋都係早期睇電視卡通片成長，又或者之後有睇漫畫；到佢哋大個咗，因為多啦A夢每年都有一齣電影，就帶小朋友去睇。佢話12年前舉行多啦A夢展覽嘅時候，見到好多四代同堂一齊嚟，畫面印象深刻。
稱港成本高 勝在觀眾國際化
林樹鑫又話，揀選展覽主題嘅時候會睇適唔適合個城市同埋有乜配套，香港最大困難雖然係成本高，但好在觀眾夠國際化。佢又話知道呢一兩年政府舉辦好多盛事，如果展覽可以幫到社會經濟，都係樂見嘅。